Jasminka Tihi-Stepanić

**Obrada književnih rodova u 5. razredu osnovne škole**

Obrada književnih rodova u 5. razredu osnovne škole težak je i zahtjevan zadatak, stoga mislim da ga je najbolje ostvariti pri kraju petoga razreda kada učenici već imaju dovoljno znanja temeljenoga na interpretaciji književnih tekstova. Razmišljala sam kako mu što sustavnije prići, potaknuti učenike da samostalno izvode zaključke analizirajući tekstne predloške i koristeći već usvojeno znanje. Obradu teme planirala sam i ostvarila u dva nastavna sata (dvosat).

**UVODNI DIO (PRIPREMA)**

Učenike sam podijelila u šest skupina po četiri učenika. Svaka skupina izabrala je svoga glasnogovornika. Kada su članovi iste skupine zauzeli svoja mjesta u klupama složenima za rad u skupini, podijelila sam im radne materijale koji su sadržavali:

1. **listove s primjerima književnih tekstova**

Po dvije skupine učenika imale su tekstne predloške koji pripadaju istom književnom rodu, ali su tekstovi različiti. Bili su to sljedeći književni tekstovi: Ivan Cankar: *Grijeh*, Pavao Pavličić: *Trojica u Trnju* (epika); Drago Ivanišević: *Moja ljubav Vesna*, Dobriša Cesarić: *Voćka poslije* *kiše* (lirika); Ana Đokić Pongrašić: *Grozdana na zrnu papra*, Zoran Pongrašić, Ana Đokić Pongrašić: *Kud bi ti, panjkeru jedan?* (drama). Svaki je učenik dobio svoj primjerak preslike književnoga teksta.

1. **listove s navodima koji se odnose na književne rodove**

Navodi su sljedeći: djelo ima likove, sadrži upute za izvedbu na pozornici, ima naglašen ugođaj, pisano je od početka do kraja retka, likovi su u sukobu, namijenjeno je čitanju ili slušanju, ima upute u zagradama, kratko je, ima pripovjedača, iskazuje misli i raspoloženje pjesnika, upute su pisane kosim slovima, temelji se na opisu, namijenjeno je izvođenju na pozornici, pisano je u obliku dijaloga, dugo je, radnja se iznosi pripovijedanjem o nekom događaju, pisano je u stihu.

1. **list za usustavljivanje manjega formata s tablicom namijenjen za usustavljivanje u skupini i list u boji formata A4 s tablicom namijenjen za izlaganje na panou;** listovi su identičnoga sadržaja

|  |  |
| --- | --- |
|  | |
| Osnovna obilježja |  |
| Način pisanja |  |
| Namjena |  |

1. **bijelu kuvertu s tri papira u boji**

Na papirima piše jedan od navoda: *književno djelo pisano je u stihu, književno djelo pisano je od početka do kraja retka, književno djelo pisano je u obliku dijaloga.*

1. **žutu kuvertu u kojoj je list papira na kojem piše ime književnoga roda i njegova osnovna obilježja.**

Na pano sam prethodno stavila tri papira u boji na koje će učenici pričvrstiti književne tekstove i tablice s usustavljenim pojmovima karakterističnima za pojedini književni rod. Do njih sam pričvrstila tri kruga u različitim bojama s napisanim imenima književnih rodova.

**TIJEK NASTAVNOGA SATA**

**1. sat**

1. ZADATAK

Učenicima sam rekla da pažljivo pročitaju književni tekst koji je pred njima.

2. ZADATAK.

Kada su učenici pročitali tekst, dobili su zadatak da pažljivo u skupini pročitaju navode na drugom listu i stave kvačicu uz navod za koji smatraju da se odnosi na tekst koji su pročitali.

U tekstu su provjeravali one tvrdnje oko kojih su se kolebali ili se nisu složili. Pomagala sam onim skupinama koje su moju pomoć tražile. Rad ostalih skupina sam nadzirala. Navode za koje su učenici držali da odgovaraju njihovom književnom djelu upisali su u tablicu manjega formata.

3. ZADATAK

Učenicima sam rekla da otvore bijelu kuvertu s tri lista u boji i izaberu onaj list koji odgovara njihovom književnom tekstu. Na papirima su pisali navodi: *književno je djelo pisano u stihu, književno je djelo pisano od početka do kraja retka, književno djelo pisano je u obliku dijaloga.*

Jedan učenik u skupini dignuo je papir s navodom koji je odgovarao njihovu tekstu. Članovi skupine gledali su koja skupina ima isti navod kao oni. Skupine s istim navodom sjele su zajedno.

4. ZADATAK

Glasnogovornici skupina, koje su sada sjedile zajedno i imale pred sobom književne tekstove i navode koji se odnose na isti književni rod, čitali su navode za koje se njihova skupina odlučila. Odabrani član svake skupine provjeravao je podudaraju li se njihovi odgovori. Svaki odgovor, za koji su se složili da se odnosi na njihov tekst, učenik iz skupine koji ima najljepši rukopis napisao je na papir u boji A4 formata. Ukoliko se oko nekoga navoda učenici nisu usuglasili, tražili su u tekstu potvrdu. Svaki odgovor usmeno su oprimjerili.

Rad svake skupine u ovoj sam fazi nadgledala i korigirala rezultate ukoliko je bilo potrebno.

5. ZADATAK

Učenicima sam rekla da otvore žutu kuvertu i izvade listiće koji se u njoj nalaze. Na svakom je pisalo ime književnoga roda i njegova osnovna obilježja. Učenici su dobili zadatak da odaberu onaj rod čija se obilježja poklapaju s onima koja su upisali u tablicu i da ga upišu u prvu rubriku u tablici.

**2. sat**

IZLAGANJE I USUSTAVLJIVANJE

1. Član skupine, izabran kao najbolji čitač, pročitao je književni tekst koji je skupina odabrala za čitanje (jedan od dva na kojima su radili).
2. Nakon čitanja odabrani član skupine zalijepio je papir s književnim tekstom na pano, a potom i tablicu s napisanim karakteristikama književnoga roda.
3. Glasnogovornik skupine pročitao je iz tablice osnovna obilježja pročitanoga teksta i oprimjerio ih na odabranom tekstu.

Čitanje je završio rečenicom: *Književno djelo koje smo čitali pripada književnom rodu koji se zove lirika/epika/drama*.

1. Četvrti je član skupine iznad papira s književnim tekstom i tablicom stavio kružno izrezan papir s imenom odgovarajućeg književnog roda.

Kad su sve skupine izvršile zadatak predstavljanja, ja sam iznad izloženih tekstova i tablica pričvrstila papir na kojem je pisalo *Književni rodovi*.

1. Učenici su zaključili da postoje tri književna roda, da su to lirika, epika i drama, da svaki rod ima svoja obilježja, iako im neka obilježja mogu biti zajednička.
2. Učenici su s panoa u bilježnice precrtali tablice i prepisali karakteristike književnih rodova.

EVALUACIJA

Na kraju sata provela sam usmenu evaluaciju rada.

**ZAKLJUČAK**

Iako je obrada književnih rodova na način koji sam opisala bila prilično zahtjevna za mene jer sam svaki korak morala pomno isplanirati, odabrati reprezentativne tekstove i pripremiti ostale materijale za rad, bila sam zadovoljna time kako su se moji učenici snašli u zadatku. Iz usmene evaluacije i promatranja učenika u tijeku obavljanja zadatka zaključila sam da im se ovakav način rada svidio. Svi su učenici došli do izražaja u radu u skupini i iskazali se u predstavljanju rezultata rada.